Igen i nat har nogen haft svært ved at holde fingrene for sig selv.

Nordjyllands Politi i Himmerland har i løbet af det seneste døgn modtaget et hav af henvendelser fra borgere om de mange spærrede motorvejstilkørsler. Det er blevet til en enkelt bøde for en lastvognschauffør, der nægtede at flytte sin lastbil fra motorvejstilkørslen i sydgående retning ved Støvring. Han er desuden blevet sigtet efter ordensbekendtgørelsen. Det oplyser politikommissær Mikkel Mitchell. En række tyverier i Mariagerfjord Kommune Omkring klokken to i nat har en byggeplads i Brøndum i Mariagerfjord Kommune været udsat for tyveri. Der er blevet stjålet både værktøj, sikkerhedsbriller og filtre til en værdi af 9700 kroner. Politiet har overvågning fra byggepladsen, som de gennemgår i løbet af dagen. Men derudover har tyve også været på spil i Hobro. På Aalykkevej er der brudt ind i fire kolonihavehuse ved enten at åbne hængelåse eller afliste vinduerne, og der er blevet stjålet både en del elværktøj og en mtb-cykel. Hvad tyvekosternes værdi helt præcist løber op i, har Nordjyllands Politi endnu ikke overblik over.